Pílime si **pod sebou** konár?

Pozvaná prednáška *Pílime si* ***pod sebou*** *konár?* sa uskutočnila 20.11.2013 v rámci Týždňa vedy a techniky na Gréckokatolíckej teologickej fakulte Prešovskej univerzite v Prešove na podnet doc. ThDr. Marcela Mojzeša, PhD z Katedry systematickej teológie. Provokatívny názov pozvanej prednášky Ing. Jána Iľkoviča a aktuálnosť problematiky prilákala viacerých študentov.

V úvode p. Iľkovič predstavil vývoj klimatických zmien podľa poslednej správy Medzivládneho panelu pre zmenu klímy (IPCC) a ich dopad na spoločnosť. Napriek rastúcim výkyvom tepla, množiacim sa hurikánom, či iným varovným signálom, ktoré vysiela naša planéta Zem, bezprecedentný experiment s planétou pokračuje. Podľa neho postoje nadnárodných organizácii, ktoré ďalej riadia národné vlády a politikov, sa k danej problematike nemenia k lepšiemu. Viac sa preferuje riešenie ekonomickej otázky ako ekologické problémy. Niekedy sa stretávame s problémom, ktorý môžeme vyjadriť takto: *„Je ťažké niekoho prinútiť, aby niečo pochopil, keď je za nechápavosť platený,“* zhodnotil prednášajúci. Zároveň však vyzdvihol snahy Európskej únie v environmentálnom úsilí. V rámci opatrení ako ekologickú krízu spomaliť vtipne poznamenal: *„Netreba vymeniť žiarovky, ale politikov.“*

Ako sa k tomu stavajú bežní ľudia? Je niekoľko typov ľudí: *profesionáli*, ktorí sa zaoberajú touto problematikou a študujú ju; *pózeri*, ktorí o téme hovoria, ale nežijú tak; *fanatici do zdravia*, ktorí sa snažia sústrediť sa na zdravie a vyberať si bio-vhodné potraviny; *praktici*, ktorí sa snažia šetriť životné prostredie podniknutím malých konkrétnych krokov; *nevedomí*, ktorí sa o túto problematiku nezaujímajú a sú ľahostajní. Je na nás do ktorej kategórie sa zaradíme. Napriek tomu, že sa situácia zdá byť bezvýchodisková a nepostupujúca v prospech riešenia ekologickej krízy, vyzval každého z nás, aby bol zodpovedný za životné prostredie svojou troškou, ako môže.

V diskusii, ktorá nasledovala, zaznelo viacero otázok na p. Iľkoviča z radov študentov i konštatovanie, že ak všetko riadia nadnárodne korporácie, nemá cenu sa snažiť niečo robiť, lebo to nemôžeme ovplyvniť. Veľmi krásne a pozitívne však diskusiu zakončil RNDr. Jozef Voskár, gréckokatolícky kňaz, kedysi vyučujúci predmet Ekologická výchova na GTF PU. Upovedomil nás, že problematika ekologickej krízy je výsostnou záležitosťou morálky a ľudského svedomia. Ako kresťania by sme sa k tomu mali stavať zodpovedne, pretože raz budeme vydávať počet z našich postojov a správania. Podľa neho nie je problémom ekologickej krízy stúpajúca krivka populácie a hroziace preľudnenie, ale postoj nášho vnútra. Či budeme realizovať spomínané *„je nás viac, máme viac, chceme viac“* alebo sa budeme vedieť uskromniť a uspokojiť s tým, čo máme a nakladať s tým zodpovedne, mysliac pritom aj na nasledujúce generácie.